text: Se så at få stoppet muslingefiskeriet i Vejle fjord
  27 juli 2011 kl. 09.23
  Vejle Kommune er utilfreds med, at der stadig ikke er lavet fiskeplaner for muslingefiskeriet i Vejle Fjord.
  I april 2007 var en delegation fra Vejle Kommune og Amatørfiskerne på Christiansborg for at fortælle politikerne, at muslingefiskeriet er skadeligt for Vejle fjord.
  Det blev til mange ord fra daværende fødevareminister, Hans Christian Schmidt, og Fiskeridirektoratet.
  Siden er der ikke sket meget.
  Så nu beder kommunen om foretræde for Folketingets Udvalg for Fødevarer, Landbrug og Fiskeri.
  - Vi vil gerne have lejlighed til at fortælle politikerne på Christiansborg, hvorfor det er så vigtigt, at vi får reguleret muslingefiskeriet i Vejle Fjord, og at det sker hurtigt, siger Søren Peschardt, formand for Natur- og Miljøudvalget.
  - Vi mener, at muslingefiskeriet har en negativ effekt på fjordens natur og miljø, og at det er vigtigt at få begrænset muslingefiskeriet i Vejle Fjord så hurtigt som muligt, siger Søren Peschardt.
  